venerdì 23 marzo 2012
faliscjis
(onôr a Tranströmer) [1]
○
Le gnot e côr mute
tal cimiâ des sôs steles.
le jerbe e à frêt.
un vuic di lontan:
el cjan al drece une orele.
○
Femines cul doman
piturât su le muse
oms cun îrs
incjarnâts intes mans
gramules sclagnes
lune cjandide
○
I fruts e cressin ben planc
imparant rosade e zulugne
crodint inte pasche.
de basse i glons des cjampanes
a tramontan bacanades de zarde.
il doman al tâs cidin.
○
Le litorine e sdrondene le vôs
sul puint dal Ciman.
intai cjamps le vore si ferme
polente formadi une tace di neri
cuant che torne indaûr
l’antiûl al è biel che cjamât.
le prime stele si mostre esitant
○
Bisugne dâ a Diu
chel che al è sô
e a Cesar
dut chel che i ven.
al è simpri ce dâ a cualchidun:
nol è plui nissun
che al pari fûr i sensârs.
une stele e riduce a chê altre.
○
Il soreli al fas sierâ i voi a les cjases
le caroce si môf cun daûr une schirie
ognidun al conte le sô e ducj insiemi
e convegnin che al jere un bon om.
les roses dal cussin si parin in volte
- i fis ti son grâts- a ogni scjassade
e pierdin balsim - cun bruts e nevôts -
e finissin parsore a bramâ gnot o ploie.
el fûc.
○
No si viôt plui le Stradalbe tes seres d’Invier cence lune ni pôre
in cidin
- steles penzes come claps dal Tiliment fra Vençon e Bugnins -
un cîl cussì dongje parfin di ingrampâlu cui dêts!
intal scûr lusorôs di colôrs confûs cence timp
a scrivi baticûrs sbaliant ogni volte l’acent
prin di tornâ di ogni dì a fâ il Zîr des Crôs
tai cisics.
○
Carleto si è copât cu le moto:
une faliscje di avent le sô vite.
dopo il svolt i glons si distudin
e i pas e prein cule grave.
sui ciprès di san Zorç [2] e zornin i uciei di continuo.
une sustade e sfrenç i minûts
une grampe di tiere:
mandi Carleto
maman
○
Agnul Ringàn al sune le armoniche là che lu clamin
le fieste dibant i fruts che no balin e saltin insiemi
inocents ‘tor des steches ce sagre su l’arie dôs ore di fresc
- e viuuu, viuu, viu vau - Pipine ce fâstu âstu voe di balâ?
vie pai orts fra di lôr e sgurletin les lusignes:ce pensade che e àn vût par cjatâsi tal scûr.
di el fari
Etichetis: Contis, El Fari, Gjenar poetic
mercoledì 21 marzo 2012
Cemût si disial par furlan?
Ve chi, pene jentrade la stagjon de Vierte nus pâr just fâ un post in teme e cjacarâ di cualchi rose che magari, no simpri, la clamin cul non just, cuant che la viodin pai cjamps.
Tachin cun chê chi in bande, che ducj a cognosseis di sigûr, jessint che al è un dai flôr plui facii di cjatâ inte nestris bandis de basse plui umidis.
La Primula, sigûr, che ducj a clamin, cence falâ, primule.
Ven a stâi, però, che la primule e à ancje un altri non, une vore plui lontan di chel talian, che al è PESTELAC.
Altre rose che e à di pôc bandonât i nestris prâts e je chê che par talian si clama croco, che no à di jessi sconfundude cun il bucaneve. Di sigûr nol è dificil, jessint che a son ducj i doi tor pai prâts cuant che il frêt al poce e no da râr e je ancjemò la nêf sui rivâi. Il croco, par furlan, al è il CIVIDOC, ancje se di altris bandis a lu clamin cisignoc, zafaran o zafran e lu viodês inte imagjine chi in bande.
Il bucaneve, invezit, lui vin cjatât come Campanele di Unvier, o ancje, corezeinus se nol è just, Piluic.
Sierin cuntune rose che la si cjate spes tai vâs ma nol è impussibil cjatale tal bosc, soredut ta chei umits. Il Ciclamino, che a podês lâ indenant a clamâ ciclamin, cence pôre, ma che al è une vore plui biel, forsit, clamâlu intune altre maniere: PANPURCIN.
Sì, propit pan par purcits, jessint che - forsit - i purcits a devin jessi une vore saneôs di mangjâ i ciclamins, se ju cjatin framieç il muscli. Curiosissim, par altri, il fat che ancje par inglês la traduzion dal ciclamin e sedi une vore dongje a chê furlane: sowbread!
Etichetis: Cemût si disial?, Ostîr
lunedì 19 marzo 2012
Il rucjin
E il rucjin?
Al veve pensât a dut, a dut. Ma propi a dut.
Furche al rucjin. Il rucjin di arint intal pic de orele çampe.
Il dopli (calibro 6 mm 9 mm 45” 9*21 camerato) pront cu la cartucje drenti, il bilietut sul iet de mame....’mame, mi displâs...mandi’.
Al veve gjavât vie l’orloi, i ocjai, l’anel, l’anel di aur che al jer stât dal nono e che sô mari e jere stade tant contente di regalâi a lui e lui braurôs di vêlu. Poiâts sul taulìn de cjamare. Dongje dal telefonin distudât.
La cjadree pronte voltade de bande iuste. La tute viere intôr, chê nere, dute smamide, sore di une cjamesate, une di chês che al doprave cuant che al taiave lens.
Cence scarpis e cence cjalçuts, frêt. Al veve frêt, lì di fûr, sote dal puartin, vistût cussì pôc e discolç. Ma no i plaseve la idee di scarpis plenis di sanc, cuant che lu varessin cjatât.
E al jere dome par cualchi minût. Ancjemò cualchi minût. La polmonite o ben ancje dome il rafredôr no fasaran in timp a...
Dut pront.
Ma il rucjin?
Nol veve pensât al rucjin.
Vevial di gjavâlu vie ancje chel?
-O ai dut il timp par decidi ce fâ cul rucjin, no ai di preocupâmi-
La mame no sarès tornade prime des sîs e miege. O siet. E cumò a jerin... Ce ore saraie cumò? L’orloi al jere in cjamare.
-Mior gjavâ ancje il rucjin- al pense. E al tache a armegjâ. Ma il rucjin nol à chê di vignî vie. Agns che al è lì e che no lu à plui tocjât. I volares meti un pôc di savon. Il savon al è intal bagn. Il bagn al è la puarte daspò de sô cjamare. Inte cjamare l’orloi. Sul taulìn. A son cuatri passadis. Dut il timp che o vuei. Ma no crodevi che a fossin benzà cuatri. Il rucjin lu lassi, ce mi interessie? Mi sbregaran la orele par gjavâlu vie. Ma parcè no mi le sbreghio jo? Sparagnâi la fature a la mame...Ma no! No ai voie di vê mâl prime di chel mâl grant. No.
Ce ore ise?
O ai frêt. I pîds glaçâts, magari o mi met i cjalçuts, no lis scarpis, ma i cjalçuts...cussì o pues pensâ mior, cul frêt no si pense ben.
Ce ore ise?
Al torne in cjamare. A meti i cjalçuts. A viodi la ore.
O scuen decidi! Se il timp al côr cussì svelt! A son cinc, ca di un moment!
Che al resti lì!
Al torne a sentâsi su la cjadree, al pronte la sclope, si le poie sul cuel. Dut pront.
Il voli i cole su la lastre dal barcon che al dà sul paurtin.
Ma no va ben cussì! Cussì mi bute cuintri de cjase! O vevi chê di sporcjâ mancul che o podevi, di no sporcjâ in cjase o la cjase.
Cussì no va!
O ai di spostâ la cjadree. Veh, cussì, di cheste bande. Cumò e va ben. E dovares lâ ben! Cussì.
E il rucjin?
-Ma parcè no i astu rispuindût a Stiefin? Dut il daspò misdì che al ti clame. Dibant! Al à scugnût clamâmi me. Al mi à dit che al ti spiete doman a sîs lì dal onâr, chel di simpri, che o vês di lâ a rimpinâsi-
Za tornade la mame? Nol è pussibil.
-Eh?
Epûr e je culì!
-Doman. A rimpinâsi. Cun Stiefin. Ma parcè stastu intal frêt? Ma sestu mat? E cence scarpis? Tu si cjapìs une palmunite, tu, frut, crôs di Diu! Ven drenti, no!!!!
-Dulà – al murmuie il zovin biel che al pense ‘il rucjin....ce robe il rucjin?’.
-Ah, no sai dulà. Mal varà ancje dit, ma no ai fat câs. In montagne.
-In montagne? – (il rucjin...ce aio di...o vares di... il rucjin...)
-Sigûr. In montagne. No podês mighe rimpinâsi in planure!
-Si sa di no (il rucjin...)
-Viodêso po!
La mame e tache a ridi.
E plui tart ancje al rît ancje lui.
di Laurin Zuan Nardin
Etichetis: Contis, Gjenar ironic, Laurin Zuan Nardin
mercoledì 14 marzo 2012
I spirts
“Al à i spirts!” si diseve di un frut un fregul malcuiet.“Sante Marie, ogni cjase une strie” e jere la innomine. Ma di pôre che i disessin strie ancje a jê, Vigje e bateve cumò che a jerin dutis fotis e nainis de int plene di bon timp.
E, se nol jere vonde, “Al à i spirts abolics!” si diseve.
Al jere un mont cu lis orelis spiçadis tal captâ il segnâl dai spirts sparniçâts tal aiar, dì e gnot. E massime di gnot.
Ai frututs in spiete di cjapâ il sium stant sot la plete intal scûr des cjamaris, la mame ur contave la storie di Picjestran che talpant al ven sù pes scjalis e al murmuie “Picje picje stran, soi sul prin scjalin” e vie indenant fintremai insom de scjale, che bisugnave alore sei durmidîts, par no fâsi puartâ vie di Picjestran.
Sul mûr blanc di une cjamare te cjase di Toni Cativel, cualchidun al veve scrit in grant cul pinel neri “O sentito un grande ciocone nella camera” che, a chês oris di gnot, al podeve nome jessi stât il diaul o cualchi muart finît malamentri par mans dal diaul, che Diu nus vuardi, o magari, cui sa, ancje cualchidun de parintât vignût a domandâ jutori pes animis purgantis mediant cetancj rosaris di almancul cuindis stanziis.
Vigji Gardenâl, om scaltri e aviodût tes robis, persone di famee, di companie, ancje di religjon, parcè di no, ma cul pinsîr, prime di dut, di cualchi bon afâr, al veve vendût a Sclaunic e comprât, di sot Cjasteons di Strade, une grande vile dai siôrs Mangjili cuntune tignude straordenarie di tiere buine e bosc su la Çavatine fin a Paradîs.
Ma il marchês Mangjili, e contave la buine int, al jere muart in odôr di inicuitât, che lu veve par fuarce puartât vie il diaul, e alore Vigje Gardenâl e à començât, la gnot, a sintî zinzinâ i veris de sô vile.
Femine fuarte e fruçade di lavôr, Vigje e jere vignude a marît in cjase Gardenâl de Sclavanie dulà che, in cont di spirts, a ’nt savevin une plui dal diaul e cumò jê ju sintive zinzinâ sul cjast. E ur à tant dit aes frutis, che alore ju sintivin zinzinâ ancje lôr, “chescj spirts da l’ostrighe” dissal Vigji, che al à spesseât a fâ viodi i sieraments di un marangon, ma la femine e lis frutis ju sintivin zinzinâ distès.
Alore Vigji, di vuê in doman, al à vendût la vile cun dute la tignude su la Çavatine e comprât di lâ a stâ a Gnespolêt, che lui nol sintive veris e nol crodeve ai spirts, ma ben la femine, che i tontonave tal jet, le sintive par fuarce e almancul a Gnespolêt Vigje e durmive e al rivave alore a sierâ un voli ancje lui.
Di Gnespolêt, dopo, Vigji Gardenâl al à cjolte la vile de canoniche vecje a Sante Marie di Sclaunic, paîs nomenât pes striis.
E, se nol jere vonde, “Al à i spirts abolics!” si diseve.
Al jere un mont cu lis orelis spiçadis tal captâ il segnâl dai spirts sparniçâts tal aiar, dì e gnot. E massime di gnot.
Ai frututs in spiete di cjapâ il sium stant sot la plete intal scûr des cjamaris, la mame ur contave la storie di Picjestran che talpant al ven sù pes scjalis e al murmuie “Picje picje stran, soi sul prin scjalin” e vie indenant fintremai insom de scjale, che bisugnave alore sei durmidîts, par no fâsi puartâ vie di Picjestran.
Sul mûr blanc di une cjamare te cjase di Toni Cativel, cualchidun al veve scrit in grant cul pinel neri “O sentito un grande ciocone nella camera” che, a chês oris di gnot, al podeve nome jessi stât il diaul o cualchi muart finît malamentri par mans dal diaul, che Diu nus vuardi, o magari, cui sa, ancje cualchidun de parintât vignût a domandâ jutori pes animis purgantis mediant cetancj rosaris di almancul cuindis stanziis.
Vigji Gardenâl, om scaltri e aviodût tes robis, persone di famee, di companie, ancje di religjon, parcè di no, ma cul pinsîr, prime di dut, di cualchi bon afâr, al veve vendût a Sclaunic e comprât, di sot Cjasteons di Strade, une grande vile dai siôrs Mangjili cuntune tignude straordenarie di tiere buine e bosc su la Çavatine fin a Paradîs.
Ma il marchês Mangjili, e contave la buine int, al jere muart in odôr di inicuitât, che lu veve par fuarce puartât vie il diaul, e alore Vigje Gardenâl e à començât, la gnot, a sintî zinzinâ i veris de sô vile.
Femine fuarte e fruçade di lavôr, Vigje e jere vignude a marît in cjase Gardenâl de Sclavanie dulà che, in cont di spirts, a ’nt savevin une plui dal diaul e cumò jê ju sintive zinzinâ sul cjast. E ur à tant dit aes frutis, che alore ju sintivin zinzinâ ancje lôr, “chescj spirts da l’ostrighe” dissal Vigji, che al à spesseât a fâ viodi i sieraments di un marangon, ma la femine e lis frutis ju sintivin zinzinâ distès.
Alore Vigji, di vuê in doman, al à vendût la vile cun dute la tignude su la Çavatine e comprât di lâ a stâ a Gnespolêt, che lui nol sintive veris e nol crodeve ai spirts, ma ben la femine, che i tontonave tal jet, le sintive par fuarce e almancul a Gnespolêt Vigje e durmive e al rivave alore a sierâ un voli ancje lui.
Di Gnespolêt, dopo, Vigji Gardenâl al à cjolte la vile de canoniche vecje a Sante Marie di Sclaunic, paîs nomenât pes striis.
Storiutis de buinegnot
di Ivano Urli
Etichetis: Contis, Gjenar romantic, Ivano Urli, Storiutis de buinegnot
venerdì 9 marzo 2012
In citât a cirî un morôs
Dôs bielis gjalinis,propite nostranis, a àn pensât di lâ in citât a cirîsi un morôs.
Dutis dôs, come che e dîs Catine, par sameâ plui citadinis, a cjacarin par talian, cence une peraule di furlan. “Cjala come che al piopera” e dîs la prime.
“Lassa che al slavacheri” e rispuint chê altre gjaline.
Un gjal anzian, cuntune biele piturine, come che lis à sintudis, ur à dite “scusait, signorinis, par cjatâ un biel gjal nostran, o vês di cjacarâ furlan.
Tornait intal paîs, in citât e je dome int foreste.
Nol è nancje un gjal cuntune biele creste.”
Dutis dôs, come che e dîs Catine, par sameâ plui citadinis, a cjacarin par talian, cence une peraule di furlan. “Cjala come che al piopera” e dîs la prime.
“Lassa che al slavacheri” e rispuint chê altre gjaline.
Un gjal anzian, cuntune biele piturine, come che lis à sintudis, ur à dite “scusait, signorinis, par cjatâ un biel gjal nostran, o vês di cjacarâ furlan.
Tornait intal paîs, in citât e je dome int foreste.
Nol è nancje un gjal cuntune biele creste.”
di Plume di Ingjustri
Etichetis: Contis, Gjenar ironic, Plume di Ingjustri
mercoledì 7 marzo 2012
Cemût si disial par... talian?
Ve chi, la secondo puntade de gnove rubriche su lis peraulis. Chest colp o provìn a cjalâ de bande contrarie e tirìn fûr cualchei peraule che par furlan, ben o mâl, o savìn ce che e je, ma cuant che si trate di voltâle par talian... boh!? E se chê altre volte e jerin trê bestiis, vuê sielzin trê plantis.
IL SCLOPIT
No covente nancje dîlu, cuâl che al è il sclopit e ce che si fâs. Jerbe doprade soredut par fâ il risot, par me cont e rint une vore ancje doprade par cuinçâ la pastesute. Ma ce isal, par talian, il sclopit, al è la SILENE, une plante une vore comune, ca di no, che e conte plui di tresinte gjenars diferents, dai cuai, chel che miôr a cognossin al è forsit propit che doprât in cusine. Come definizion volgâr, par talian, e ven dade ancje chê di Erba del cucco, ma a no furlans, nus baste sintî cjacarâ di sclopit, par che nus vegni fan...
L'ARDIELUT
Chest no si dopre, par solit, par fa paste o risot, ma si mangje insalate e, cun di plui, e je une vore buine!
O zontarès ancje, che meti un fuee tal pagnut e je une chiccherie... ma cemût si disial, par talian, l'ardielut? Facil, o disarês, e je la valeriana, e invezit no, bisugne stâ atents, par che il nestri ardielut, pur jessint de stesse famee, e je la VALERIANELLA, ancje cognossude cuntune sdrume di nons comuns ( formentino, songino, soncino, sarset, dolcetta, valerianella, insalata valeriana, molesini matawilz, grassagallina)
I URTIÇONS
Di no sbaliâsi cun l'urtiçon salvadi (tamaro) la plante nostrane plui benvolude dai amants de fertaie e je sigûr l'urtiçon, che prest si pues bielzà lâ a cjapâ sù ator par fossai. L'urtiçon no dome e je la salvece dai fruts che a van ator masse oris, par no fâsi dî di dut cuant che a tornin, ma e je une plante une vore preseade, in cusine. Par talian, e varès di jessi il LUPPOLO, ven a stâi propit chel che si dopre par fâ la bire, ancje se par magjâju a bisugne cjapâju sù cuant che a zon une vore zovins e tenars.
Al va dit, ancje che no dapardut chesti plantis si clamin cun chescj nons, e se 'nd è 35 maniers par dî "tutolo" par furlan, nus plasarès savê cemût che i clients de nestre Ostarie ju clamin.
Come par solit, jessint che no sin botanics, se o vin fat cualchi falope, diseinusal tai coments che o corezin.
Etichetis: Cemût si disial?, Ostîr
venerdì 2 marzo 2012
in paradîs
… e torne
po di bot, no spietade, le mê educazion mi dâ sù, che sfondrade, le creance ancestrâl: chê che à consegnât za in principi a le pecje, le mê stesse gjenesi.
cussì ducj chei zucs mi somein maliziôs, chei estris: ardîts. indecents chei costums che e van di ogni bande, no cuvierzin dal dut e a ogni ande si vierzin.
jo mi fermi dal dut, lontan cualchi pas, sot des palmes slungjades su l’aghe che e mateint svintulant l’aiarin dal misdì ... ma ce fasio culì: non soi migo un malsan. non pues plui fermâmi. e mi volti ben planc par tornâ indaûr.
cuintricûr …
inrabiât di sigûr cun me stes, par vê vût chel pinsîr che mi met tal malstâ.
o soi discontent, iritât. stiçât come cuant che ti scjampe di man un robe preziose, ugnule e amade: e ti va in mil tocs. o ai voe di zirâmi di gnûf, par dâ inmò un cuc. une sole cjalade a che vite in splendôr. une piçule dome. une voe che no rivi a fermâ, ‘je plui fuarte di me. sì, lu sai: o capis el incei. ma ce puedial mai sei? …
e mi volti a robâ.
sot i voi o ai l’imprin di chest mont, el principi de vite, le glorie-di-diu.
tant e tant ‘soi sfuarçât a tornâ indaûr, tal gno solit infier, tal costum di ogni dì: cun mendes e vizis, pintiments e bitinces, pinitince e intenzions, intorteât tal pecjât che no rivi a disfâ. une fote, une rabie, un magon: une malinconie. e ce displasè a scuvierzi, ce dolôr a capî che nome jo o eri li le falope: lôr le inocence. jo une bausie: lôr veretât nude e crude. e che no fos in vergogne mal testemoneavin.
mi met sui zenoi. o ai i voi ingropâts.
“gracie fruts, benedets. agnuluts des Seicell, us vuei ben di cûr. ma propit par chest cumò o ai di la vie: che non ves di sporcjâ cui miei voi el blancôr de vuestre purece. che no ves di ofindi cui miei pinsîrs i vuestris beâts: e sfrissâus chel sen plen di vite, imperlât di soreli”.
e an continuât a zuiâ fra di lôr inte aghe, lusorâts sot de plombe
cjareçâts di chês ondes che e rivavin di vie, timides, dolces, curioses, a involuçâju mateant, braçolantju, cence fâur dal mâl. par fortune di me non si son inacuarts.
i miei pinsîrs no an rivât nancje a lenzi el cerneli.
ben i lôr mi an tocjât, dentri. insot. fin in fonts.
e mi an dal dut smondeât.
di el fari
Etichetis: Contis, El Fari, Gjenar poetic, Gjenar romantic
Iscriviti a: Coments al post (Atom)
ita_Latn epo_Latn fur_Latn unk fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn ron_Latn fur_Latn unk fur_Latn srd_Latn fur_Latn fur_Latn fur_Latn fur_Latn unk tsn_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn oci_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn unk fur_Latn knc_Latn fur_Latn fur_Latn fur_Latn fur_Latn fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn bjn_Latn quy_Latn unk fur_Latn fur_Latn fur_Latn fur_Latn fur_Latn scn_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn kab_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn lij_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn cat_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn ita_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn scn_Latn fur_Latn fur_Latn